[{"text_idx": "#000000", "text": "Erthygl a ymddangosodd gyntaf yn y Gymraeg ar wefan Cymdeithas y Cymod yn Ionawr 2021 i nodi fod y Cytundeb ar Wahardd Arfau Niwclear wedi dod i rym, a bod diwrnod o ymgyrchu yn erbyn y Rhyfel yn Yemen."}, {"text_idx": "#000001", "text": "Dydd y Lluoedd Arfog 2018, Llandudno"}, {"text_idx": "#000002", "text": "Militariaeth. Un o\u2019r pynciau pwysicaf, ond un na chaiff ei drafod rhyw lawer yn gyhoeddus yng Nghymru. Pam tybed? Mae\u2019n rheidrwydd gwneud hynny os ydym am geisio gwell dyfodol i\u2019n gwlad, ac yn wir i wledydd eraill."}, {"text_idx": "#000003", "text": "Yn Ionawr 2021 daeth Cytundeb ar Wahardd Arfau Niwclear i rym ar 22ain o\u2019r mis, a chafwyd dydd rhyngwladol o alw am derfyn ar y rhyfel yn Yemen ar y 25ain. Amser da felly i ystyried Cymru a militariaeth."}, {"text_idx": "#000005", "text": "Mae trais yn rhan anorfod o gynhysgaeth y ddynoliaeth. Ein trasiedi yw\u2019r anallu i reoli trais o\u2019n gwirfodd fel cymdeithas. Trasiedi llawer mwy yw defnyddio grym y wladwriaeth ar gyfer trais cyfundrefnol. Defnyddir trais, neu\u2019r bygythiad o drais, gan y wladwriaeth er mwyn rheoli ei dinasyddion ei hun. Gormesir gwledydd eraill a rhyfelir yn eu herbyn. Manteisir ar yr awch diderfyn am arfau gan y diwydiant arfau cyfalafol \u2013 arfau sy\u2019n fwy a mwy dinistriol bob blwyddyn."}, {"text_idx": "#000008", "text": "Mae Lluoedd Arfog y Deyrnas Gyfunol wedi bod yn ymladd yn rhywle yn y byd bob blwyddyn ers diwedd yr Ail Ryfel Byd yn 1945."}, {"text_idx": "#000009", "text": "Allforir mwy o arfau gan y Deyrnas Gyfunol nag unrhyw wlad yn y byd heblaw yr Unol Daleithiau."}, {"text_idx": "#000010", "text": "Daeth Cytundeb ar Wahardd Arfau Niwclear dan oruchwyliaeth y Cenhedloedd Unedig i rym ar 22ain Ionawr 2021. Ni chymerodd y Deyrnas Gyfunol ran yn y trafodaethau yn arwain at y Cytundeb, ac mae wedi dweud na fydd byth yn ei arwyddo. Mae\u2019r Deyrnas Gyfunol yn meddu ar arfau niwclear, ac yn bwriadu adnewyddu Trident ar waetha\u2019r gost enfawr o \u00a3205biliwn."}, {"text_idx": "#000015", "text": "Yma yng Nghymru y sefydlwyd y model gan Edward 1af gyda\u2019i ryfeloedd didostur a\u2019i gyfres o gestyll i orfodi rheolaeth drwy ofn. Y wers i\u2019r Cymry, oedd eu hunain mor ryfelgar a pharod i greulondeb ymysg ei gilydd, oedd: \u201cTrechaf treisied, gwannaf gwaedded\u201d. O ganlyniad bu rhai o\u2019r Cymry yn fodlon iawn i weithio ac ymladd dros y Goron, yma a thramor. Enghraifft gyfoes o\u2019r meddylfryd taeog hwn oedd cynllun i adeiladu cofeb anferth \u2018Y Fodrwy Haearn\u2019 i gestyll Edward yn Fflint yn 2017. Dim ond gwrthdystio gan y cyhoedd ataliodd y cynllun hwn gan CADW a gyflwynwyd i\u2019r cyhoedd gan Ken Skates, gweinidog yn Llywodraeth Lafur Cymru."}, {"text_idx": "#000018", "text": "Felly afredir arian, adnoddau a phobl ar filitariaeth yn lle ei ddarparu ar gyfer adeiladu cymdeithas waraidd. Yn ddiweddar cyhoeddodd Johnson fod \u00a316.5biliwn yn ychwanegol i\u2019w wario ar \u2018amddiffyn\u2019. Ychydig yn ddiweddarach cyhoeddwyd fod torri i fod ar y gyllideb i gynorthwyo gwledydd tlawd. Ac yn gyfrwys mae Prydain yn ystyried fod rhai prosiectau milwrol yn rhan o gymorth i wledydd eraill."}, {"text_idx": "#000019", "text": "Sut mae Prydain i gael dylanwad ar y llwyfan byd-eang yn y byd cyfoes? Un ffordd yw drwy ymarfer gwahanol agweddau o rym milwrol. Trwy fynd i ryfel, yn amlach na pheidio fel partner i\u2019r Unol Daleithiau fel yn Irac ac Affganistan. Trwy ddarparu a gwerthu arfau i wladwriaethau \u2018cyfeillgar\u2019. Trwy hyfforddi lluoedd gwladwriaethau eraill mewn technegau rheoli pobl. Trwy barhau yn bw\u0302er niwclear a thrwy hynny gadw sedd ar Gyngor Diogelwch y Cenhedloedd Unedig."}, {"text_idx": "#000020", "text": "Er mwyn gwneud trais eithafol yn dderbyniol i drwch y boblogaeth defnyddir sawl dull i guddio a glastwreiddio\u2019r gwirionedd."}, {"text_idx": "#000021", "text": "Sut y gwneir hyn mor llwyddiannus? Trwy newid Sul y Cofio i fod yn Sul y Dathlu Rhyfel, a diwrnod VE yn sbloet jingoistaidd. Trwy ramantu militariaeth. Trwy sefydlu \u2018Diwrnod y Lluoedd Arfog\u2019 a chael \u2018Pencampwyr y Lluoedd Arfog\u2019 mewn Cynghorau Lleol. Trwy ddefnyddio rhwysg y frenhiniaeth. Trwy godi bwganod am elynion. Trwy gysylltu militariaeth efo swyddi sy\u2019n ddibynnol ar leoliadau milwrol. Trwy adeiladu economi sy\u2019n dibynnu ar fudreddi\u2019r diwydiant arfau rhyngwladol. Trwy ddatblygu technolegau rhyfel sy\u2019n lladd o bell, heb yr angen i anfon gormod o\u2019n pobl ni i faes y gad. Trwy ddirprwyo y gwaith budr o ymladd dramor i gynghreiriaid amheus. Trwy guddio erchyllterau rhyfel. Trwy gelu\u2019r gwirionedd am droseddau rhyfel am flynyddoedd."}, {"text_idx": "#000022", "text": "Mae aelodau a chyn-aelodau\u2019r Lluoedd Arfog yn ddioddefwyr yn ogystal a\u0302 bod yn llawforynion i drais."}, {"text_idx": "#000023", "text": "Caiff cyn aelodau o\u2019r Lluoedd Arfog eu gor-gynrychioli mewn carchardai, ymhlith y digartref, y diwaith, y rhai sy\u2019n ddibynnol ar alcohol, y rhai sy\u2019n gaeth i gyffuriau, y rhai sy\u2019n cael eu hunain mewn sefyllfaoedd treisgar megis yn y cartref, y rhai sy\u2019n dioddef o afiechyd meddwl. Yn gryno, effeithiau Syndrom O\u0302l Straen Niweidiol (Post Traumatic Stress Syndrome). Mae hyn yn naturiol yn rhoi treth drom ar deuluoedd a chyfeillion, ac ar y gymdeithas yn gyffredinol. Bylchog ac annigonol yw gofal y Lluoedd Arfog am eu cyn-aelodau \u2013 bydd y baich trymaf yn disgyn ar eraill."}, {"text_idx": "#000024", "text": "Nid damwain chwaith yw bod recriwtio\u2019r Lluoedd Arfog yn targedu ardaloedd tlawd a difreintiedig."}, {"text_idx": "#000026", "text": "Beth am edrych ar yr hyn sy\u2019n cael ei gefnogi yma, a gofyn \u2013 bob un ohonom \u2013 os ydi hyn yn cyd-fynd ag anghenion gwlad fechan yn y byd cyfoes? Beth am ystyried ffyrdd eraill o drefnu diogelwch ein pobl?"}, {"text_idx": "#000029", "text": "Gallwn ystyried ambell i enghraifft sy\u2019n rhoi blas o\u2019r ffordd mae militariaeth yn cael rhwydd hynt i ymdreiddio i\u2019n bywydau. Gwelwn fod y broses o filitareiddio yn parhau, ac yn dal i gael ei gefnogi yn swyddogol."}, {"text_idx": "#000030", "text": "Sefydlwyd RAF Valley ar Ynys Mo\u0302n yn ystod yr Ail Ryfel Byd. Bellach caiff ei ddefnyddio i hyfforddi peilotiaid awyrennau jet milwrol cyflym. Mae sw\u0302n aflednais yr awyren Texan T1 yn fwrn ar glustiau trigolion Gogledd Cymru, a defnyddir yr awyren Hawk T2 ar gyfer hyfforddiant hefyd. Ond nid peilotiaid o Brydain yn unig sy\u2019n derbyn hyfforddiant yma. Mae peilotiaid o Saudi Arabia hefyd wedi eu hyfforddi. Mae\u2019r Deyrnas Gyfunol yn caniata\u0301u allforio offer milwrol i\u2019r wlad honno \u2013 offer a ddefnyddir yn y rhyfel cartref mileinig yn Yemen. Felly i bob pwrpas mae gwladwriaeth y Deyrnas Gyfunol yn darparu \u2018gwasanaeth o\u0302l-werthiant\u2019 er mwyn hybu allforion sy\u2019n lladd y diniwed. Cwmni BAE Systems sy\u2019n adeiladu yr awyrennau Hawk a felly yn elwa. Ac wrth gwrs mae nifer helaeth o swyddi sifil yn ddibynnol ar y gweithgaredd hwn \u2013 swyddi yn cynhyrchu yr offer mewn ffatri\u0308oedd, a swyddi lleol yn RAF Valley. Felly gwelir dibyniaeth economi leol ar Ynys Mo\u0302n ar bolisi\u0308au militaraidd a rhyfelgar Llywodraeth Llundain. Mae 1,500 o bobl yn gweithio yno rhwng staff yr Awyrlu, gweision sifil a chontractwyr."}, {"text_idx": "#000032", "text": "Nid dyma\u2019r tro cyntaf i beth fel hyn ddigwydd yn RAF Valley. Flynyddoedd yn o\u0302l, lladdwyd pobl ddiamddiffyn yn Nwyrain Timor ac Aceh wedi i beilotiaid Indonesia gael eu hyfforddi yno."}, {"text_idx": "#000033", "text": "Yn ddiweddar bwriadwyd ymestyn hyfforddiant peilotiaid i gynnwys Maes Awyr Llanbedr yng Ngwynedd, ond mae hynny wedi ei atal ar hyn o bryd. Serch hynny, erys y bygythiad hwnnw, fel yn wir y posibilrwydd o ddefnyddio\u2019r safle hwnnw ar gyfer datblygu adar angau (drones) milwrol."}, {"text_idx": "#000034", "text": "Daeth 30,000 erw o dir Cymru i feddiant y Weinyddiaeth Amddiffyn yn 1940. Fe\u2019i defnyddir i ymarfer saethu a hyfforddi milwyr. Caiff y cyhoedd ddim mynd yno heblaw ar adegau penodol ac ar amseroedd penodol. Bellach gelwir yr ardal yn SENTA \u2013 Sennybridge Training Area, gan ddileu canrifoedd o draddodiad a sathru dan draed y diwylliant brodorol."}, {"text_idx": "#000035", "text": "Mae Angharad Tomos wedi sgwennu hanes y troi allan o 54 o ffermydd oedd yn gartref i dros 200 o bobl, a gofyn y cwestiwn \u2013 \u2018Onid yw\u2019n hen bryd i\u2019r fyddin adael yr ardal?\u2019"}, {"text_idx": "#000036", "text": "Gwelwyd dihidrwydd y Fyddin Brydeinig pan fu farw 3 o filwyr dan hyfforddiant ar Fannau Brycheiniog yn 2013 \u2013 achos na ddaeth o flaen y llys milwrol tan 2018, a ni chafwyd neb yn euog o drosedd."}, {"text_idx": "#000037", "text": "Adar angau (drones) a thaflegrau sy\u2019n cael sylw yn Aberporth, Ceredigion."}, {"text_idx": "#000038", "text": "Cafodd y taflegryn \u201cStorm Shadow\u201d ei brofi gyda\u2019r awyren Typhoon yn Aberporth, ym mis Tachwedd 2015. Defnyddiwyd y taflegryn a\u2019r awyren yn y rhyfel cartref yn Syria yn 2018."}, {"text_idx": "#000039", "text": "Caiff yr aderyn angau \u2018Watchkeeper\u2019 ei brofi yno gyda chefnogaeth lwyr Simon Hart, yr Ysgrifennydd Dros Gymru yn San Steffan, er fod yna sawl damwain wedi bod pan gollwyd rheolaeth ar yr arf angheuol, y tro diwethaf yn 2018, gan beri gofid yn yr ardal."}, {"text_idx": "#000041", "text": "Ffoaduriaid o\u2019r rhyfeloedd yn Irac ac Iran sydd ym Mhenalun \u2013 rhyfeloedd y mae militariaeth Prydain wedi bod yn flaenllaw ynddyn nhw."}, {"text_idx": "#000042", "text": "Rhoddir cefnogaeth ddi-gwestiwn i gwmniau arfau gan Lywodraeth Cymru, er enghraifft ar eu gwefan \u2018Trade and Invest Wales\u2019. Gwneir y cysylltiad rhwng awyr-ofod ac amddiffyn yn bendant a digamsyniol. Mae brolio am y croeso i gwmni\u0308au arfau megis BAE Systems, Raytheon a QinetiQ, ac i Babcock yn RAF Valley. Sonnir yn ganmoliaethus am Aberporth a Llanbedr, a thestun llawenydd yw\u2019r ffaith mai Gorllewin Cymru yw\u2019r lle cyntaf yn y byd i gael gofod penodol i\u2019r gwaith yma. Darparu is-adeiledd ar gyfer y diwydiant arfau a\u2019r Lluoedd Arfog \u2013 dyna, ymddengys, yw gweledigaeth Llywodraeth Cymru."}, {"text_idx": "#000043", "text": "Enghraifft berffaith o ddiffeithwch moesol oedd y croeso a roddwyd i Ffair Arfau Caerdydd yn 2018 gan Lywodraeth Cymru ac a ganiatawyd gan Gyngor ein prifddinas Caerdydd. Cafodd 6 o bobl eu harestio yn ystod gwrthdystiadau yno \u2013 gwrthdystiadau oedd yn cynnwys nifer helaeth o fudiadau gan gynnwys Cymdeithas y Cymod, nid yn unig o Gymru ond o Loegr hefyd. Y bwriad oedd cynnal digwyddiad o\u2019r fath y flwyddyn wedyn, ond gorfodwyd ei symud i NEC Birmingham o Gaerdydd. Roedd Ken Skates o Gabinet Llywodraeth Cymru i fod i siarad, ond bu\u2019n rhaid iddo dynnu\u2019n o\u0302l wedi i\u2019r lleoliad newid. Dyma ei ymateb i feirniadaeth gan Leanne Wood: \u201cThe likes of Airbus, General Dynamics, GE, QinetiQ and the University of South Wales participated in this year\u2019s event \u2013 companies and organisations which support vital jobs and investment here in Wales.\u201d"}, {"text_idx": "#000044", "text": "Onid dyna yw craidd y mater \u2013 fod swyddi yn y diwydiant arfau yn bwysicach na cholli gwaed diniwed?"}, {"text_idx": "#000045", "text": "Cofiwn mai swyddi sy\u2019n hollol ddibynnol ar bolisi militaraidd yw rhain \u2013 mae hyrwyddo lladd yn sugno pobl gyffredin, na fyddent yn breuddwydio am ymladd a\u0302 neb ar y stryd, i mewn i\u2019r gors anfoesol hon. A dyna pam mae Undebau Llafur yn anffodus yn groch eu cefnogaeth i\u2019r diwydiant at ei gilydd."}, {"text_idx": "#000046", "text": "Mewn maes arall, mae cefnogaeth Llywodraeth Cymru a nifer o wleidyddion Plaid Cymru yn lleol i\u2019r diwydiant niwclear yn dangos nad oes ganddynt amgyffrediad o ddifrifoldeb arddel y fath ddiwydiant. Mae Rolls Royce, sy\u2019n gobeithio codi Adweithydd Niwclear Bychan yn Nhrawsfynydd, yn cydnabod fod yna gysylltiad rhwng niwclear sifil a niwclear militaraidd."}, {"text_idx": "#000047", "text": "Gall pobl ifanc sy\u2019n 16 oed ymuno a\u0302\u2019r Lluoedd Arfog. Nid yw hyn yn cael ei ganiata\u0301u mewn gwledydd eraill yn Ewrop. Mae ymchwil gan Gymdeithas y Cymod a\u2019r Peace Pledge Union yn dangos fod ymweliadau recriwtio gan y Lluoedd Arfog i ysgolion Cymru yn parhau, ar waethaf ymrwymiadau gan Lywodraeth Cymru yn 2015. Dadleuir fod effeithiau bywyd milwrol yn waeth ar bobl ifanc; fod y darlun a gyfle\u0308ir o fywyd milwrol yn anghywir; fod yna ddiffyg cyflwyno dadleuon gwrth-filwrol mewn ysgolion. Ymhellach gosodir hyn yng nghyd-destun militareiddio diwylliannol cynyddol yng Nghymru \u2013 hynny yw, gwneud militariaeth yn rhan dderbyniol o fywyd bob dydd."}, {"text_idx": "#000050", "text": "Sefydlwyd \u2018Diwrnod y Lluoedd Arfog\u2019 gan Gordon Brown i geisio newid y farn gyhoeddus o blaid y Lluoedd Arfog yn dilyn diflastod y cyhoedd efo rhyfeloedd imperialaidd y Deyrnas Gyfunol \u2013 diflastod oedd yn golygu fod yna broblem recriwtio."}, {"text_idx": "#000052", "text": "Fel un o\u2019r criw bychan a fu yno yn protestio efo Cymdeithas y Cymod, y Peace Pledge Union a Grw\u0302p Heddwch Conwy, roedd yn brofiad annymunol dros ben. Nid yn unig y casineb atom fel protestwyr (\u2018The Army should use you as target practice.......!), ond gweld plant ifanc yn cael eu hannog i eistedd y tu o\u0302l i\u2019r gynnau mawrion."}, {"text_idx": "#000055", "text": "Cofiwn mai merched o Gymru gerddodd i Gomin Greenham a chynnau\u2019r fflam arweiniodd at sefydlu Gwersyll Heddwch yno i wrthwynebu arfau niwclear Cruise yng nghyfnod Thatcher."}, {"text_idx": "#000056", "text": "Mae gweithredu dros heddwch yn fygythiad i\u2019r drefn wleidyddol, filitaraidd a\u2019r fasnach arfau."}, {"text_idx": "#000059", "text": "Mae Prydain, ar waethaf ei darostyngiad yn y byd cyfoes, yn dal i fod eisiau bod yn barod i ymladd yn erbyn unrhyw un yn unrhyw le."}, {"text_idx": "#000060", "text": "Gwlad fechan yw Cymru. \u2018Does arni ddim angen swagro ar lwyfan y byd. \u2018Does dim rhaid i\u2019w phobl lyncu\u2019r naratif filitaraidd. Beth, felly, fedrwn ni ddychmygu fyddai\u2019n addas i Gymru sy\u2019n dymuno cadw ei phobl yn ddiogel, ond eto am gyd-fyw yn heddychlon efo cenhedloedd eraill? I aralleirio \u2013 beth yw gwir ystyr \u2018Amddiffyn\u2019?"}, {"text_idx": "#000061", "text": "Mae amddiffyn yn golygu canfod beth yw\u2019r peryglon, ac yna ceisio datrysiadau rhesymol."}, {"text_idx": "#000062", "text": "Newid hinsawdd yw\u2019r pennaf o\u2019r peryglon. Mae\u2019n rhesymol dadlau fod militariaeth, yn y pendraw, yn rhan o\u2019r peiriant sy\u2019n gyrru\u2019r rheibio diddiwedd ar adnoddau\u2019r ddaear. Arfau sy\u2019n amddiffyn y rheibwyr \u2013 fel y gwnaethant yn Irac, a fel y maent mewn gwledydd lle y mwyngloddir ac y torrir coed ar raddfeydd aruthrol."}, {"text_idx": "#000063", "text": "Mae brawychiaeth hunan-aberthol cyfoes wedi datblygu o ganlyniad i ymosodiadau milwrol erchyll ar wledydd tramor. Ymateb erchyll i hynny yw brawychiaeth gan bobl sy\u2019n dial ar bobl gyffredin, am fod pobl gyffredin yn eu gwledydd hwy wedi eu lladd. Felly mae militariaeth wedi arwain at fethiant i amddiffyn ein pobl ni ein hunain."}, {"text_idx": "#000064", "text": "Gwelwyd twf mewn gwleidyddiaeth eithafol y dde, ac mae lle i gredu fod rhai o fewn y Lluoedd Arfog sy\u2019n tueddu i goleddu syniadau o\u2019r fath. Mae militariaeth yn rhan o ryw syniad annelwig o amddiffyn rhyw werthoedd niwlog ac aneglur sy\u2019n apelio a llygru delfrydiaeth pobl ifanc."}, {"text_idx": "#000065", "text": "Bygythiad fydd yn debygol o\u2019n hwynebu o dro i dro fydd heintiau newydd, a fel y gwyddom o brofiad Cofid mae\u2019r effeithiau yn drychinebus. Mae gwario ar amddiffyn rhag heintiau yn well defnydd o arian ac adnoddau na gwario ar filitariaeth."}, {"text_idx": "#000066", "text": "Bydd y newidiadau a ddaeth ac a ddaw i\u2019n heconomi yn golygu y bydd yn rhaid edrych eto ar sut i gynnal ein pobl \u2013 a bydd natur y cysyniad o \u2018waith\u2019 yn debygol o newid. Mae seilio rhannau helaeth o\u2019r economi ar gynhyrchu arfau ac ar gefnogi hynny drwy\u2019r Lluoedd Arfog, a chyflwyno hynny i boblogaeth leol fel yr \u2018unig ddewis\u2019 yn gamarweiniol. Mae gwaith arloesol y Lucas Plan yn dangos sut i ddefnyddio sgiliau y diwydiant arfau i gynhyrchu pethau sydd o wir fudd i ni."}, {"text_idx": "#000067", "text": "Gawn ni feddwl yn greadigol am Lu Amddiffyn i Gymru? Troi y flaenoriaeth i Amddiffyn Sifil yn ein gwlad, yn lle Amddiffyn Milwrol sy\u2019n rhy barod i ymosod ar wledydd eraill."}, {"text_idx": "#000068", "text": "Corff fyddai\u2019n gweithredu yn gyntaf ac yn flaenaf i amddiffyn yn erbyn y bygythiadau cyfoes megis y rhai a grybwyllwyd. Yn ail byddai\u2019n gweithredu i\u2019n gwarchod rhag bygythiadau milwrol o\u2019r tu allan \u2013 ond byddai\u2019r gweithredu hwn yn rhan o strategaeth i greu amser a lle i drafodaeth ddiplomyddol i ddatrys pa anghydfod bynnag fyddai\u2019n bodoli."}, {"text_idx": "#000069", "text": "Mae Llu Arfog confensiynol yn filwrol yn ei hanfod, ac eilbeth yw defnyddio\u2019r sgiliau ar gyfer dibenion eraill megis rhoi cymorth mewn argyfyngau gartref neu dramor. Gwyddom fod datblygu a meithrin nifer o sgiliau yn rhan o hyfforddiant yn y Lluoedd Arfog \u2013 ac i raddau helaeth mae\u2019r un sgiliau yn berthnasol yn y maes sifil. Dylai y Llu Amddiffyn fod yn rhan hanfodol o ymateb i broblemau fel mae nhw\u2019n codi, ac yn rhan o\u2019r cynllunio ar eu cyfer. Mae\u2019r gallu i drefnu yn gyflym, i ddelio ag anawsterau, a chael y maen i\u2019r wal yn wyneb sialensau yn gryfderau sy gan y Lluoedd Arfog. Oni fyddai ein gallu i drefnu ymateb i broblemau yn llawer gwell o\u2019r herwydd?"}, {"text_idx": "#000070", "text": "Ni fyddai ein Llu yn ymyrryd dramor, heblaw fel rhan o lu rhyngwladol y Cenhedloedd Unedig i gadw heddwch a rhoi cymorth dyngarol mewn trychinebau."}, {"text_idx": "#000071", "text": "Byddai aelodau a chyn-aelodau ein Llu yn cael gofal sy\u2019n eu gwerthfawrogi go iawn, yn lle cael eu harddangos mewn sioe filwrol, neu eu gadael i bydru ar domen sbwriel cymdeithas."}, {"text_idx": "#000072", "text": "Byddai\u2019n anghyfreithlon datblygu a hybu diwydiannau megis niwclear sy efo cyswllt milwrol."}]